คาดสหรัฐยื้อลดงบฯ
สิ้นสุดเที่ยงคืนของวันที่ 1 มี.ค. หรือตามเวลาช่วงเช้าวันเสาร์ที่ 2 มี.ค. ตามเวลาประเทศไทย สภาคองเกรสสหรัฐจะพิจารณาแนวทางการปรับลดงบประมาณรายจ่ายเพิ่มรายได้ เพื่อลดการขาดดุลงบประมาณในระยะยาว วงเงิน 8.5 หมื่นล้านเหรียญสหรัฐ
1 มี.ค. 2556

สิ้นสุดเที่ยงคืนของวันที่ 1 มี.ค. หรือตามเวลาช่วงเช้าวันเสาร์ที่ 2 มี.ค. ตามเวลาประเทศไทย สภาคองเกรสสหรัฐจะพิจารณาแนวทางการปรับลดงบประมาณรายจ่ายเพิ่มรายได้ เพื่อลดการขาดดุลงบประมาณในระยะยาว วงเงิน 8.5 หมื่นล้านเหรียญสหรัฐ
ทั้งนี้ บริษัทหลักทรัพย์ (บล.) เมย์แบงก์ กิมเอ็ง (ประเทศไทย) เชื่อว่าจะมีการเลื่อนการพิจารณาออกไป 23 เดือนเพื่อเปิดทางให้พรรคการเมืองทั้ง 2 พรรคหารือร่วมกันเพื่อสรุปแนวทางการแก้ไขปัญหาดังกล่าว หากเป็นไปตามคาดเชื่อว่าตลาดหุ้นทั่วโลกจะตอบรับในเชิงบวก
อย่างไรก็ตาม หากพรรคการเมืองทั้ง 2 พรรคสามารถหารือร่วมกันเพื่อกำหนดแนวทางแก้ไขปัญหาดังกล่าวได้ทำให้ภาพของเศรษฐกิจสหรัฐฟื้นตัวต่อเนื่อง คาดว่าสินทรัพย์เสี่ยงจะตอบรับในเชิงบวก และทำให้ดัชนีดาวโจนส์กลับมาเป็นขาขึ้น
กรณีเลวร้ายที่สุด สภาคองเกรสไม่สามารถตกลงแนวทางต่างๆ ตามเส้นตาย และทำให้รัฐบาลต้องเริ่มเดินหน้าลดการใช้จ่ายกว่า 6.4 แสนล้านเหรียญสหรัฐทันที กดดันภาพเศรษฐกิจสหรัฐ พลิกกลับเข้าสู่ภาวะถดถอย อัตราการว่างงานเพิ่มขึ้น
จากประเด็นนี้ แน่นอนว่าผลกระทบต่อสินทรัพย์เสี่ยงจะเพิ่มขึ้น ดัชนีดาวโจนส์ปรับตัวลงไม่ต่ำกว่า 2% ในคืนแรก การโยกเงินเข้าพักในแหล่งพักเงินที่ปลอดภัยอย่างพันธบัตรรัฐบาลสหรัฐ และทองคำจะมีความโดดเด่น แต่เชื่อว่าเป็นไปได้น้อยที่สุด
การปราศรัยคืนสุดท้ายของ เบน เบอนันคี ประธานธนาคารกลางสหรัฐ (เฟด) ยืนยันการฟื้นตัวของเศรษฐกิจสหรัฐ เป็นผลจากการใช้นโยบายการเงินที่ผ่อนคลาย ตราสารหนี้ที่ได้ลงทุนจากโครงการผ่อนคลายเชิงปริมาณ (คิวอี) นั้นประธานเฟดยืนยันที่จะถือจนครบกำหนดของตราสารหนี้นั้น ทำให้การดูดซับสภาพคล่องทางการเงินส่วนเกินจากมาตรการนี้ไม่เกิดขึ้น ซึ่งถือเป็นสัญญาณบวกในภาพรวม
บล.เมย์แบงก์เชื่อว่า การที่ บล.ทีเอสเอฟซีประกาศหยุดการให้สินเชื่อเพื่อซื้อหลักทรัพย์ตั้งแต่วันที่ 27 ก.พ.เป็นต้นไป น่าจะเป็นการให้ความร่วมมือกับทางการในการชะลอความร้อนแรงของการลงทุนในหุ้นขนาดกลางและขนาดเล็กที่มีมูลค่าการซื้อขายหนาแน่น ที่จะเป็นปัจจัยหนึ่งที่ทำให้มูลค่าการซื้อขายช่วงสั้นลดลงมาอยู่ที่ประมาณ 5 หมื่นล้านบาทต่อวันจากค่าเฉลี่ยช่วงก่อนหน้ามาอยู่ที่ประมาณ 6 หมื่นล้านบาทต่อวัน